b'\n_START_ARTICLE_\nTaevo Gans\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nP\xc3\xa4rast kooli l\xc3\xb5ppu t\xc3\xb6\xc3\xb6tas kaks aastat sisustusarhitektina Kommunaalprojektis. 1968\xe2\x80\x931974 t\xc3\xb6\xc3\xb6tas ta EKE Projektis ja siis 1988. aastani kunstnikuna Tallinna Kunstikombinaadis ARS._NEWLINE_1991 asutasid nad koos abikaasa Helle Gansiga b\xc3\xbcroo Stuudio GaDIS._NEWLINE_Hiljem v\xc3\xb5ttis Stuudio GaDISe juhatuse \xc3\xbcle nende t\xc3\xbctar Riia Oja, kes on samuti sisearhitekt.\n_START_SECTION_\nLiikmesus\n_START_PARAGRAPH_\nTa on Eesti Sisearhitektide Liidu liige.\n_START_SECTION_\nLooming\n_START_PARAGRAPH_\nTaevo Gans oli vaieldamatult rahvusvahelises plaanis n\xc3\xb5ukogude perioodi k\xc3\xb5ige m\xc3\xb5jukam Eesti sisearhitekt. Taevo Gansile ja Mait Summatavetile pakuti tolle aja kohta palju v\xc3\xb5imalusi \xc3\xbcle maailma arvukatel n\xc3\xa4itustel v\xc3\xa4ljapanekuid kujundada. \xc3\x9cheskoos andsid nad vormi n\xc3\xa4iteks USAs ja Jaapanis tehtud n\xc3\xa4itustele. Gans ise oli aga Pakistanis, Indoneesias, Malaisias, Singapuris, Birmas, Kreekas, Jugoslaavias. T\xc3\xbcrgis, Belgias, Poolas, Venezuelas eksponeeritud v\xc3\xa4ljapanekute peakujundaja._NEWLINE_Gans on \xc3\xb5ppinud keskeriharidust andvas Tartu Kunstikoolis, kus kujunes ka s\xc3\xbcgavam huvi m\xc3\xb6\xc3\xb6blikujunduse ja ruumi vastu. Juba kooli ajal kaasati ta mitmesse p\xc3\xb5nevasse projekti, n\xc3\xa4iteks kujundasid nad koos Tartu ja hiljem Tallinna kooli kursusekaaslase Summatavetiga N\xc3\xb5ukogude Liidu Ministrite N\xc3\xb5ukogu sanatooriumi Baikali \xc3\xa4\xc3\xa4rde (1965) ning Bruno Tombergi juhtimisel Baltimaade kujutava ja tarbekunsti n\xc3\xa4ituse Moskvasse (1966)._NEWLINE_\xc3\x9chiskonna j\xc3\xb5ukuse ja moeteadlikkuse t\xc3\xb5us avaldus toona ka Gansi tegemistes, n\xc3\xa4iteks tutvustas ta ajakirjas Kunst ja Kodu serveerimislaudade t\xc3\xb6\xc3\xb6jooniseid ja 1968 kodubaari. 1969 "Ruumi ja vormi" n\xc3\xa4itusel demonstreeris ta \xc5\xa1ikki punast k\xc3\xb6\xc3\xb6kbaari ja 1976/1977 puhke-muusikanurka._NEWLINE_Gans ja Summatavet hakkasid 1968 V\xc3\xa4ino Tamme juhtimisel sisekujundust tegema omaaegse N\xc3\xb5ukogude Eesti k\xc3\xb5ige olulisemale rajatisele \xe2\x80\x93 Viru hotellile. Seda, kuidas teha moodsat arhitektuuri, k\xc3\xa4idi Viru hotelli projekteerides korduvalt Soomes uurimas. T\xc3\xa4nu neile t\xc3\xb6istele \xc3\xb5ppereisidele avanes Gansile hoopis teistsugune maailm, kus modernistliku esteetika k\xc3\xb5rval vapustas vaba m\xc3\xb5tlemine ja kapitalistlik valikuvabadus. Gansi toonane looming kujuneski soomemaiguliseks, ent \xc3\xb5ige pea muutus see v\xc3\xa4ga kosmopoliitseks. Tal avanes v\xc3\xb5imalus spetsialiseeruda v\xc3\xa4lisn\xc3\xa4itustele. Suured tellimused viisid noore sisearhitekti kohati lausa kuudeks piiri taha. Gans oli \xc3\xbcks v\xc3\xa4heseid, kes sai teiste maade arhitektuuri tundma \xc3\xb5ppida kohapeal ning autorina t\xc3\xb5i ta seda keskkonda inspiratsioonina ka oma loomingusse._NEWLINE_V\xc3\xb5imsaks rahvusvaheliseks l\xc3\xa4bimurdeks v\xc3\xb5iks pidada USAs Washingtoni osariigis Spokanes toimunud rahvusvahelist n\xc3\xa4itust Expo 74. Gans oli nende hulgas, kes kujundas n\xc3\xa4ituse \xc3\xbcht suurimat \xe2\x80\x93 N\xc3\xb5ukogude Liidu v\xc3\xa4ljapanekut._NEWLINE_N\xc3\xa4ituste k\xc3\xb5rval kujundas Gans ka mitmeid hooneid. Neist \xc3\xbcks omap\xc3\xa4rasemaid oli Toomas Reinu poolt P\xc3\xa4rnusse projekteeritud 720 meetri pikkuse koridoriga elamu, kus Gans muutis hoones orienteerumise arusaadavaks ja tehnokraatliku ruumi s\xc3\xb5bralikumaks supergraafikaga. Alates 1971. aastast, kui Taevo kujundas P\xc3\xa4rnus sanatooriumi Tervis modernistlikult geomeetrilise ja napi joonega nooblit atmosf\xc3\xa4\xc3\xa4ri sugereerinud interj\xc3\xb6\xc3\xb6ri, oli ta koos abikaasa Hellega aastak\xc3\xbcmneid seotud sanatooriumi pideva uuendamisega._NEWLINE_Gansi kujundatud interj\xc3\xb6\xc3\xb6ridest Eestis on t\xc3\xa4helepanuv\xc3\xa4\xc3\xa4rsemad talle omastele \xc3\xbcmarvormidele \xc3\xbcles ehitatud Ranna sovhoosi puhkehoone (1976) ning ebatavaliselt tugevalt voolava arhitektuuriga, aga erilahendustest tulvil Eesti NSV Ministrite N\xc3\xb5ukogu m\xc3\xa4ngude maja ja saun Valgerannas._NEWLINE_Aastatel 1989\xe2\x80\x931992 tegeles Gans Moskvas ka valuutapoodide sisustamisega \xe2\x80\x93 see oli \xc5\xbeanr, mis n\xc3\xb5udis head maitset ning "l\xc3\xa4\xc3\xa4neliku" imagoga pakkumist eksklusiivsele publikule. _NEWLINE_Koos sisearhitektist abikaasa Hellega asutasid nad perefirma, mis esmalt, 1988. aastast, tegutses Arsi juures, 1991. aastast aga juba eraettev\xc3\xb5ttena. 1990. aastatel l\xc3\xa4ks Stuudio GaDISel t\xc3\xb5usvas joones. Nende klientideks olid mitmed riigiasutused, erafirmad, toona uudsed pangakontorid, hotellid, autosalongid, esinduskauplused. Lisaks tegi Gans tihedat koost\xc3\xb6\xc3\xb6d V\xc3\xb5ru m\xc3\xb6\xc3\xb6blivabrikust v\xc3\xa4lja kasvanud firmaga Wermo._NEWLINE_Taevo Gans on autor, kes t\xc3\xb5i Eesti ruumikultuuri kosmopoliitset tukset, julgust pakkuda ekspressiivset v\xc3\xa4ljenduslikkust ja suuri m\xc3\xb5\xc3\xb5tmeid.'